《陈大监饯别用前诗珠字韵以谢》
宋代·王十朋

宸廷侥冒先诸儒，宠褒况获骊龙珠。青衫黄牒拜君赐，红莲绿水官留都。

明日扁舟欲东出，访别长忧碍新律。丈人呼酒如韩公，贱子愧非张十一。

酒阑未放客还家，活火煎泉烹叶嘉。西来频下豫章榻，盛事当作还乡夸。

始终尚赖公鞭策，邪正途中知所择。捐躯誓报明主恩，青史庶逃千古责。

况公自是人中奇，境邻吕望逢明时。行持从橐奉清问，美恶愿分嫫与施。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。